Document ID: 32005D0402

KOMMISSIONENS BESLUTNING
af 23. maj 2005
om beredskabsforanstaltninger vedrørende chili, chiliprodukter, gurkemeje og palmeolie
(meddelt under nummer K(2005) 1454)
(EØS-relevant tekst)
(2005/402/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (1), særlig artikel 53, stk. 1, og
ud fra følgende betragtninger:
(1)
I henhold til forordning (EF) nr. 178/2002 skal Kommissionen suspendere markedsføringen eller brugen af fødevarer eller foder, som formodes at udgøre en alvorlig risiko for menneskers sundhed, eller træffe andre midlertidige foranstaltninger, hvis denne risiko ikke kan styres på tilfredsstillende vis ved hjælp af de foranstaltninger, der træffes af de berørte medlemsstater.
(2)
I medfør af Kommissionens beslutning 2004/92/EF af 21. januar 2004 om beredskabsforanstaltninger vedrørende chili og chiliprodukter (2) har medlemsstaterne gennemført kontrol af forekomsten af de kemiske stoffer Sudan I, Sudan II, Sudan III og Scarlet Red (Sudan IV). De pågældende stoffer er blevet fundet i såvel chili og chiliprodukter som i gurkemeje og palmeolie. Alle fundene blev anmeldt via systemet for hurtig varsling om fødevarer og foder i overensstemmelse med artikel 50 i forordning (EF) nr. 178/2002.
(3)
Sudan I, Sudan II, Sudan III og Scarlet red (Sudan IV) er blevet klassificeret som karcinogene stoffer i kategori 3 af Det Internationale Kræftforskningscenter (IARC).
(4)
Resultaterne tyder på en forfalskning, der udgør en alvorlig sundhedsrisiko.
(5)
Da truslen mod sundheden er alvorlig, er det nødvendigt at opretholde de foranstaltninger, der blev indført ved beslutning 2004/92/EF, og at udvide dem til at omfatte gurkemeje og palmeolie. Der bør endvidere udvises opmærksomhed over for eventuel tresidet handel, navnlig for fødevarer, for hvilke der ikke foreligger noget oprindelsescertifikat. For at beskytte folkesundheden bør det kræves, at sendinger af chili, chiliprodukter, gurkemeje og palmeolie, der uanset form importeres til Fællesskabet med henblik på konsum, ledsages af en analyserapport, der fremlægges af den pågældende importør eller fødevarevirksomhedsleder, og som viser, at sendingen ikke indeholder Sudan I, Sudan II, Sudan III eller Scarlet red (Sudan IV).
(6)
Den analyserapport, der ledsager sendingerne af chili, chiliprodukter, gurkemeje og palmeolie, bør være et originaldokument påtegnet af de kompetente myndigheder i det land, der udsteder dokumentet. Disse foranstaltninger har til formål at konsolidere de garantier, dokumentet giver.
(7)
Det bør endvidere fastsættes, at medlemsstaterne skal foretage stikprøveudtagning og analyse af chili, chiliprodukter, gurkemeje og palmeolie, der frembydes til import eller allerede findes på markedet.
(8)
Chili, chiliprodukter, gurkemeje og palmeolie, der er forfalsket, bør beordres destrueret for at undgå, at de kommer ind i fødevarekæden.
(9)
Da de foranstaltninger, der er foreskrevet i denne beslutning, har indvirkning på medlemsstaternes kontrolressourcer, bør resultaterne af foranstaltningerne tages op til fornyet behandling senest efter 12 måneder med henblik på at vurdere, om de fortsat er nødvendige for at beskytte folkesundheden.
(10)
Ved behandlingen bør der tages hensyn til resultaterne af alle analyser, som de kompetente myndigheder har gennemført.
(11)
Det er nødvendigt med overgangsforanstaltninger for sendinger af chili, chiliprodukter, gurkemeje og palmeolie, der er importeret til Fællesskabet, før denne beslutning blev offentliggjort.
(12)
De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Definitioner
I denne beslutning forstås ved:
a)
»chili«: krydderier af slægten Capsicum, tørrede og knuste eller formalede, henhørende under KN-kode 0904 20 90, uanset form bestemt til konsum
b)
»chiliprodukter«: karrypulver henhørende under KN-kode 0910 50, uanset form bestemt til konsum
c)
»gurkemeje«: tørret og knust eller formalet gurkemeje henhørende under KN-kode 0910 30, uanset form bestemt til konsum
d)
»palmeolie«: palmeolie henhørende under KN-kode 1511 10 90, uanset form bestemt til direkte konsum.
Artikel 2
Importbetingelser
1. Medlemsstaterne forbyder import af chili, chiliprodukter, gurkemeje og palmeolie, medmindre det ved en original analyserapport, der ledsager sendingen, godtgøres, at produktet ikke indeholder nogen af følgende kemiske stoffer:
a)
Sudan I (CAS-nr. 842-07-9)
b)
Sudan II (CAS-nr. 3118-97-6)
c)
Sudan III (CAS-nr. 85-86-9)
d)
Scarlet Red eller Sudan IV (CAS-nr. 85-83-6).
2. Analyserapporten skal være påtegnet af en repræsentant for den relevante kompetente myndighed.
3. Medlemsstaternes kompetente myndigheder kontrollerer, at alle sendinger af chili, chiliprodukter, gurkemeje og palmeolie, der frembydes til import, ledsages af en analyserapport som foreskrevet i stk. 1.
4. Hvis en sådan analyserapport som foreskrevet i stk. 1 ikke foreligger, skal den importør, der er etableret i Fællesskabet, lade produktet undersøge med henblik på at godtgøre, at det ikke indeholder et eller flere af de kemiske stoffer, der er omhandlet i stk. 1. Indtil analyserapporten foreligger, tilbageholdes produktet under officielt tilsyn.
Artikel 3
Prøveudtagning og analyse
1. Medlemsstaterne træffer passende foranstaltninger, herunder stikprøveudtagning og analyse af chili, chiliprodukter, gurkemeje og palmeolie, der frembydes til import eller allerede findes på markedet, for at kontrollere, at de ikke indeholder nogen af de kemiske stoffer, der er omhandlet i artikel 2, stk. 1.
Medlemsstaterne underretter via systemet for hurtig varsling om fødevarer og foder Kommissionen om alle sendinger, for hvilke det er konstateret, at de indeholder de pågældende stoffer.
Medlemsstaterne sender hvert kvartal Kommissionen en rapport om de sendinger, for hvilke det er konstateret, at de ikke indeholder de pågældende stoffer. Rapporterne indsendes inden udgangen af den måned, der følger efter det pågældende kvartal.
2. Sendinger, der underkastes officiel prøveudtagning og analyse, kan tilbageholdes i højst 15 arbejdsdage, inden de frigives til afsætning.
Artikel 4
Opdeling af en sending
Hvis en sending opdeles, ledsages de enkelte dele af den opdelte sending af en attesteret kopi af den analyserapport, der er omhandlet i artikel 2, stk. 1.
Artikel 5
Forfalskede sendinger
Chili, chiliprodukter, gurkemeje og palmeolie, hvori der påvises et eller flere af de kemiske stoffer, der er omhandlet i artikel 2, stk. 1, destrueres.
Artikel 6
Dækning af udgifter
Alle udgifter til analyse, opbevaring eller destruktion i medfør af artikel 2, stk. 1 og 4, og artikel 5 afholdes af de berørte importører eller fødevarevirksomhedsledere.
Artikel 7
Overgangsforanstaltninger
1. For så vidt angår sendinger, der forlod oprindelseslandet, før denne beslutning blev offentliggjort, accepterer medlemsstaterne, uanset artikel 2, stk. 2, analyserapporten for de produkter, der anført i artikel 1, litra a) og b), også selv om den ikke bærer den officielle påtegning, der er omhandlet i artikel 2, stk. 2.
2. For så vidt angår sendinger, der forlod oprindelseslandet, før denne beslutning blev offentliggjort, accepterer medlemsstaterne, uanset artikel 2, stk. 1, import af de produkter, der anført i artikel 1, litra c) og d), også selv om den analyserapport, der er omhandlet i artikel 2, stk. 1, ikke foreligger.
Artikel 8
Ny behandling af foranstaltningerne
Denne beslutning tages senest den 22. maj 2006 op til fornyet behandling.
Artikel 9
Ophævelse
Belutning 2004/92/EF ophæves.
Artikel 10
Adressater
Denne beslutning er rettet til medlemsstaterne.
Udfærdiget i Bruxelles, den 23. maj 2005.

Labels: 0
3
17